Nic Waals Institutt

Nic Waals Institutt (NWI) er en poliklinikk i psykisk helsevern for barn og unge (BUP; tidligere forkortelse for barne- og ungdomspsykiatrisk poliklinikk), som har ansvar for utredning, diagnostisering og behandling av moderate til alvorlige psykiske lidelser, atferdsforstyrrelser, gjennomgripende utviklingsforstyrrelser og andre nevroutviklingsforstyrrelser hos barn og ungdom i alderen 0-18(23) år i tre bydeler i Oslo kommune. I tillegg tilbyr NWI oppfølging av gravide.

 Beliggenhet, bygg og historie 
Nic Waals Institutt ligger i Spångbergveien i Oslo, og er en del av Lovisenberg Diakonale Sykehus, som har langsiktig driftsavtale med Helse Sør-Øst. Instituttet ble opprettet i 1951/1953 av psykiater Nic Waal, med formål å drive behandling, videreutdanning og forskning innen barne- og ungdomspsykiatri. NWI var Norges andre tilbud innen barn og unges psykiske helse, året etter at Norges første barnepsykiatriske sykehusavdeling åpnet ved Rikshospitalet . Instituttet flyttet inn i nåværende lokaler ved Tåsen/Voldsløkka i 1969 . I 2020-2021 ble lokalene omfattende rehabilitert . 

 Opptaksområde 
Instituttets opptaksområde er bydelene Gamle Oslo, Grünerløkka og St. Hanshaugen i Oslo kommune. Det er bestemt at bydel Sagene skal overføres til Lovisenberg sykehussektor senest i 2031 . Tidligere var bydel Vestre Aker en del av opptaksområdet til NWI, men fra 1. januar 2024 ble bydelen overført til Diakonhjemmet sykehussektor . Det bor omtrent 23 000 barn og ungdommer i alderen 0-17 år i Lovisenberg sektor i 2025 . Én av seksjonene ved NWI har områdefunksjon for både Lovisenberg og Diakonhjemmet sektorer, med en samlet barnebefolkning på omtrent 49 000 . Demografisk skiller barn og ungdom i Lovisenberg sektor seg fra øvrige bydeler i Oslo, ved at flere bor i familier med lav inntekt, flere har ikke fullført videregående skole, flere bor trangt, og flere har innvandrerbakgrunn .  

 Organisering 
Nic Waals Institutt består av syv seksjoner:  

 Seksjon sped og små (0-6 år og gravide) er ledet av overlege Anna Engell Gilbert.
 Seksjon barn (7-12 år) er ledet av psykologspesialist Marit Coldevin.
 Seksjon ungdom (13-18/23 år) er ledet av psykologspesialist Cilje Sunde Rolfsjord.
 Elektivt hjemmesykehus (0-18/23 år) er ledet av psykologspesialist Suzanne Børretzen.
 Akutt-ambulant hjemmesykehus  er ledet av psykologspesialist Per Martin Løken. Hjemmesykehuset har områdefunksjon for Nic Waals Institutt og BUP Vest ved Diakonhjemmet sykehus, og har i tillegg bydelene Vestre Aker, Frogner og Ullern i Oslo kommune som opptaksområde.
 Seksjon ambulant behandling (12-18/25 år), som har ansvar for tre FACT Ung-team (Gamle Oslo, Grünerløkka og St. Hanshaugen) er ledet av psykologspesialist Suzanne Børretzen. NWI var de første i Norge til å starte FACT Ung-team .
 Kontorseksjonen er ledet av Stine Mathisen. 

Overlege og PhD Benedicte Skirbekk er klinikksjef, psykologspesialist Karin Bugge Vatne er assisterende klinikksjef/psykologfaglig rådgiver, og overlege og PhD Hans Ole Korsgaard er avdelingsoverlege/medisinskfaglig rådgiver.

Ved instituttet arbeider blant annet spesialutdannede psykologer, leger, sosionomer, pedagoger, sykepleiere, fysioterapeuter og klinisk ernæringsfysiologer.

 Satsingsområder 
Nic Waals Institutt har lang tradisjoner for pionérvirksomhet når det gjelder faglig utvikling, utdanning og forskning innen psykisk helse for barn og unge. 

 Faglig utvikling 

 Nic Waals Institutt var den første poliklinikken i Norge med fullverdig tilbud om dialektisk atferdsterapi for barn (DBT-C) i alderen 6-12 år med alvorlige følelsesreguleringsvansker og utagering (DMDD) . Behandlingsmetoden ble innført ved klinikken i 2019 . Klinikken har nylig startet et team som arbeider med dialektisk atferdsterapi for ungdom (DBT-A).
 Nic Waals Institutt satser tungt på hjemmesykehus  for barn og ungdommer med alvorlige psykiske lidelser, akutte psykiske kriser og stort funksjonsfall. Hjemmesykehus er et alternativ til innleggelse i elektive og akutte døgnavdelinger, der barna og ungdommene kan bo hjemme mens de mottar spesialisert, intensiv og arenafleksibel sykehusbehandling.
 Nic Waals Institutt har et stort fagmiljø for mentaliseringsbasert terapi for ungdommer (MBT-A), og etablerte MBT-A-team i 2016 .
 Nic Waals Institutt tilbyr oppmerksomhetstrening i gruppe for ungdom med ADHD (Goal Management Training; forskningsprosjekt) .
 Nic Waals Institutt tilbyr også blant annet psykodynamisk terapi, kognitiv terapi, kognitiv atferdsterapi, leketerapi, familieterapi (også organisert i eget familieteam), familiebasert terapi ved spiseforstyrrelser (FBT), psykoedukativt familiesamarbeid ved psykose og bipolar lidelse (PEF), medikamentell behandling, psykomotorisk fysioterapi, Tuning in to kids/teens/toddlers, traumefokusert kognitiv atferdsterapi (TF-CBT), foreldreveiledning, foreldrekurs,, ADHD-kurs for foreldre, autismegrupper, angstgrupper, OCD-behandling, HRT (Habit reversal training), AMBIT (Adaptive Mentalization Based Integrative Treatment), systemisk arbeid, EMDR (Eye Movement Desensitization and Reprocessing), miljøterapi, FOMA (forebygging og mestring av aggresjon), musikkterapi, AIM (Assessment Intervention Moving on), CPP (Child-Parent Psychotherapy), MIM (Marschak Interaction method) og SMART (Sensory Motor Arousal Regulation Therapy) .
 Nic Waals Institutt har tre jobbspesialister (IPS-konsulenter) fra NAV, som bistår ungdommer over 15 år med utfordringer med skolegang.

 Utdanning 

 Nic Waals Institutt har tett samarbeid med Psykologisk institutt ved Universitetet i Oslo for å tilby klinisk praksis og undervisning for psykologstudenter. Klinikken har til enhver tid flere psykologstudenter i forpraksis og hovedpraksis. Universitetets BFT-klinikk (for barne- og familieterapi) ligger i Nic Waals Institutts lokaler .
 Nic Waals Institutt har tett samarbeid med Det medisinske fakultet ved Universitetet i Oslo for å tilby medisinstudenter praksis i barne- og ungdomspsykiatri, og har medisinstudenter i praksis hvert semester, i tillegg til å tilby undervisning.
 Nic Waals Institutt samarbeider med Det odontologiske fakultet ved Universitetet i Oslo, og tilbyr undervisning for pedodonti-kandidater .
 Nic Waals Institutt er godkjent utdanningsvirksomhet for blant annet psykologer og leger i spesialisering i barne- og ungdomspsykologi og barne- og ungdomspsykiatri, samt andre faggrupper . Hjemmesykehusene ved klinikken er godkjent som miljøterapeutisk tjeneste for leger i spesialisering .

 Forskning 

 Nic Waals Institutt har flere ansatte med doktorgrad, flere tilknyttede forskere og flere ansatte som kombinerer klinisk praksis og PhD.

 Utvalgte forskningsprosjekter  

 Manifestations of genetic risk and intergenerational transmission of risk for eating disorders (MoBa-Eat)
 How do maternal lifestyle and health-related exposures during pregnancy affect child neurodevelopment? (MoBaPreg)
 Same genes, different disorders: understanding the developmental emergence of different psychiatric problems in the context of common genetic liabilities (MoBa-Dev)
 Exploring the progression of mental illness: Identifying predictors of recovery (Recover)
 Examining long-term trajectories and outcomes of children at genetic risk for neurodevelopmental disorders (EXTEND)
 Exploring multimorbidity in early-life through genetic epidemiology (EMERGENT)
 Understanding the aetiology of Childhood self-HARM in the general population: An epidemiological approach (CHARM)
 Causes, development and consequences of sleep problems and fatigue: The SAFE project
 Gaining insights into immunological processes implicated in neurodevelopmental conditions using autoimmune contiditons as blueprints (The Blueprint Project)
 The co-occurence and shared genetics between Neurodevelopmental conditions And Neurodegenerative disOrders (NANO)
 A multiple case-study of young peoples’ experience of selfharm – paths into adulthood in regards of developmental disturbance, mental illness, and sociocultural involvement
 Alvorlig emosjonell dysregulering hos barn (DMDD)
 Eksekutiv kontrolltrening for ungdom med ADHD: En randomisert kontrollert effektivitetsstudie
 Empowering Autistic Youth with Personalized Intervention: A Randomized Controlled Trial (Empower Autistics)
 Terapeutfaktorer og utfall av terapi. Betydningen av terapeutfaktorer og terapeutisk allianse for behandlingsutfall for barn med angst
 SIBS-intervention for siblings and parents of children with chronic illness: A randomized controlled trial

 Referanser 

 Eksterne lenker 
  Sykehusets nettside for Nic Waals Institutt
  Arkitektfirmaets nettside om bygget

Kategori:Helse- og sosialtjenester i Oslo